उसने रवि को इशारों में समझा दिया कि उसका प्यार रीता के लिए बोझ बन रहा है
रीता की निगाहों से उसे काफी कुछ समझ आ गया था। रीता को लगा अपनी बात कहने का यही सही वक्त है। समझने-समझाने के बाद तनाव धुल गया था और दोनो आलिंगन में बंध चुके थे।
“अभी सांस लेने की फुरसत नहीं है कि तुम मेरी बांहों में हो...” रवि का गुनगुनाना सुनकर रीता खिलखिला कर हंस पड़ी। रवि गुस्सा गया। “क्या मैं इतना खराब गाता हूं कि तुम हंसकर मेरा मजाक बना रही हो?”
“अरे नहीं नहीं गाना तो तुम बहुत अच्छा गाते हो मगर मुझे यह वाला गाना सुनकर हमेशा हंसी आ जाती है क्या करूं।”
“क्यों इतना प्यारा सा रोमांटिक गाना है और इसे सुनकर तुमको हंसी आ जाती है? ऐसा हंसने वाला क्या है इस गाने में?”
अब तक रीता संभल गई थी। अपनी हंसी रोक चुकी थी। उसने दार्शनिक होते हुए कहा “देखो यह गाना एक झूठ पर आधारित है क्योंकि इंसान सांस हमेशा लेता है। चाहे उसकी जिंदगी का कितना भी बड़ा खुशी का पल क्यों ना हो। वह यह नहीं कह सकता कि उसे सांस लेने की फुर्सत नहीं है। अगर एक पल इंसान सांस ना ले तो मर जाए। तो हुआ नहीं झूठ?” कहते कहते रीता के होठों पर मुस्कान आ गई।
अब बारी थी रवि की उसको तकिया फेंक कर मारने की। दोनों थोड़ी देर पिलो फाइटिंग खेलते रहे फिर एक दूसरे की बाहों में गुंथ गए।
आज रवि और रीता की शादी को तीन महीने पूरे हुए थे। इसी खुशी में उन्होंने पार्टी करने की सोची थी। अपने दो चार दोस्तों को बुलाकर वे अच्छे रेस्ट्रां में जाने वाले थे। रीता सोच ही रही थी कि तैयार होने के लिए कौन सी ड्रेस पहने की एक पार्सल आया।
रवि ने दरवाजा खोलकर पार्सल लिया। “यह रहा तुम्हारा गिफ्ट” कहते हुए रवि मुस्कुरा दिया। रीता ने खुशी के अतिरेक में हंसते हुए उसके हाथ से गिफ्ट छपटा। उसे फटाफट खोला। उसमें एक खूबसूरत सी ड्रेस थी। रीता उसे लेकर खुशी-खुशी वॉशरूम की ओर बढ़ गई।
लेकिन जब बाहर निकले तो उसके होठों से सारी खुशी नदारद थी। “तुम्हें तो पता है कि मैं इतनी कसी ड्रेस नहीं पहन पाती। तुम्हें मेरा साइज भी पता है फिर तुमने इस नंबर की ड्रेस क्यों मंगाई?”
“अरे कितनी सुंदर तो लग रही हो इस ड्रेस में। मुझे ये ड्रेस एक नज़र में शो-रूम में पसंद आ गई थी। यह मैंने बड़े प्यार से और बड़े शौक से तुम्हारे लिए मंगाई है। आज पहन लो ना प्लीज।” रवि के अनुरोध पर रीता पिघल गई। ‘चलो कोई बात नहीं एक-दो घंटे की तो बात है। यही ड्रेस पहन लेते हैं’ उसने सोचा।
रवि और रीता अपने शहर के बेस्ट एम्यूजमेंट पार्क में आए थे। कभी रीता ने रवि से कहा था कि उसे झूले झूलना बहुत अच्छा लगता है। आज रवि ने उसके लिए पूरा बैंड ले लिया था जिसमें सारे झूलों के टिकट थे। रीता पहले तो बहुत खुश हुई। उसके बाद जब उसने झूले देखे तो कहा कि उससे इन झूलों के बारे में बात नहीं की थी। झूले से उसका मतलब पेड़ पर टंगा हुआ वह झूला है जो अक्सर सावन का झूला कहा जाता है। लेकिन जिसे पुराने जमाने में लोग झूला करते थे। जो अब दिखाई नहीं देता।”
रवि ने बड़े प्यार से उसे बांहों में ले लिया। पता है तुमने क्या कहा था पर मुझे ये झूले अच्छे लगते हैं और आजकल यही अवेलेबिल हैं।” लेकिन रीता ने उन झूलो पर झूले से साफ इनकार कर दिया क्योंकि उन झूलों पर उसे चक्कर आते थे और डर भी लगता था। इस पर रवि बहुत दुखी हो गया।
आज वे दोनों शहर के महंगे रेस्ट्रां में खाना खाने आए थे। रीता वहां का एंबिएंस देखकर बहुत खुश थी। रवि ने चार पांच तरीके के आइटम मंगाने चाहे। रीता ने बहुत मना किया कि इतने आइटम वे दोनों नहीं खा पाएंगे। मगर रवि नहीं माना। उसने सभी आइटम मंगा लिए। रवि को खाने-पीने में समझौता करना कतई पसंद न था। नतीजा यह निकला कि काफी कुछ तो फेंका गया और काफी रीता ने फिकने ना देने की मोह में ज्यादा खा लिया और उसकी तबीयत खराब हो गई।
दो महीने बाद रवि और रीता की शादी की सालगिरह थी। पहली सालगिरह। रवि प्लानिंग करते नहीं थक रहा था। हाल बुक हो गया था। डेकोरेशन को लेकर उसके स्ट्रेस का जवाब नहीं था। स्टेज, सेल्फी प्वाइंट, हर चीज को लेकर उसकी ऑर्गेनाइजर से बहस हो जाती। यही नहीं बिना रीता से पूछे उसने एक इवेंट मैनेजर भी रखा। जिसकी पूरी टीम आज यह बताने आई थी कि दस दिन पहले से घर में क्या-क्या होगा। कैसे एक लिप-डब शूट किया जाएगा। कोरियोग्राफर अपने गानों की पूरी लिस्ट लेकर आया था।
यह गाने रीता को अपने फ्रेंड्स और रिश्तेदारों को फॉरवर्ड करने थे उनकी पसंद जानने के लिए। ताकि कोरियोग्राफर पहले से उनकी पसंद का मिडले बनाकर और उनके स्टेप्स सोच कर रख ले। रिहर्सल के लिए रवि ने सबकी लिस्ट बना ली थी, जिन्हें दस दिन पहले से शाम को रोज़ एक घंटा आने का न्योता देना था।
कैटरर जानना चाहता था कि दस दिन पहले से शाम के नाश्ते में क्या क्या बनेगा। उसके लिए मेन्यू रवि ने पहले ही तैयार कर रखा था। उसका मैन्यू देखकर रीता के होश उड़ गए।
रात को रवि ने रीता को बहुत उदास देखा तो उसकी उदासी का कारण पूछा। रीता के समझ में नहीं आ रहा था कि वो कहां से शुरू करे। अब उसे लगने लगा था कि वो चक्कर खाकर अब गिरी तो तब गिरी। “अगर दस दिन पहले से हम लोग इतना हैवी तला-भुना खाएंगे तो पार्टी से पहले ही पेट खराब हो जाएगा। और इतनी तैयारियों में इतनी थकान आएगी कि पार्टी का सारा आनंद ही खो जाएगा।”
“मगर यह सब फैंटास्टिक डिशेस हैं और यह किसी के यहां खाने को नहीं मिलती हैं, यूनीक।”
“उफ! तुम समझते क्यों नहीं कि.. और फिर तुम इतना सब कुछ जो तामझाम कर रहे हो..”
“तामझाम? तुम्हें तो स्टेज पर डांस करना, गाना गाना और इस तरह के इवेंट्स बहुत अच्छे लगते हैं।”
फिर रवि उसका चेहरा अपने हाथो में लेकर भावुक हो गया, “तुम्हारी कज़िन की शादी में तो हमारी मुलाकात हुई थी। वही तो हमें प्यार हुआ। हमने पांच साल एक-दूसरे का इंतज़ार किया तब हमें ये खुशी मिली है। सेलीब्रेट करना तो बनता है। और वहां पर तुमने लिप-डब शूट में कितना बढ़ चढ़कर हिस्सा लिया था। इतनी खुश थी तुम। वह शूटिंग करते हुए जैसे एक दिन की हीरोइन ही बन गई हो। तुम्हारा वो वीडियो देख-देखकर मैं जाने कितनी रातो जगा हूं। तबसे ख्वाहिश थी कि एक बार खुद हीरो होकर तुम्हें हीरोइन बनाऊं..”
“हां, मगर वह उस समय की बात और थी। तब मेरी जॉब भी नहीं लगी थी और शादी भी नहीं हुई थी। आज जॉब की अपनी परेशानियां हैं, छुट्टी की अपनी टेंशन है और उसके साथ-साथ हमारी गृहस्थी की भी कितनी जिम्मेदारियां हैं। यही नहीं, एक बात और है..वो सब उस मूड में करने का मन किया था अपने-आप..तुम्हें कैसे समझाऊं..” रीता को लगा उसके पास अपनी बात समझाने के लिए शब्दो की कमी हो गई है।
शादी की सालगिरह को दो महीने बीत चुके थे। घर का बजट ऐसा गड़बड़ा गया था कि रीता वैसे ही झल्लाई हुई थी। उस पर से पता चला कि जॉब में छटनी होने वाली है। शायद ये नौकरी छूट जाए..रीता सिर थामे बैठी थी। उसने सोच लिया था कि अब रवि को समझाना ही पड़ेगा। लगकर सोचा तो जल्दी ही उपाय सूझ गया।
गिफ्ट का पैकेट देखकर रवि खुशी से उस पर झपटा लेकिन उसे खोलते ही उसका चेहरा बुझ गया। “हेयर कलर? वो भी हरे रंग का? ये कैसा गिफ्ट है?”
उत्तर में रीता ने बड़े प्यार से अपनी बांहें रवि के गले में डाल दीं, “रवि, आजकल का लेटेस्ट फैशन है। मेरा बड़ा मन है कि एक बार तुम मेरे लिए अपने बाल इस कलर में रंग लो। प्लीज़.. प्लीज़..कहते हुए रीता ने रवि पर चुंबनो की बौछार शुरू कर दी। रवि ने बेमन से बाल कलर करने शुरू किए तभी वह खुद की हरे बालो में कल्पना करके घबरा गया। उसने तुरंत बाल धो डाले।
“ये क्या है?” रवि ने गिफ्ट देखकर कहा। “तुम्हें मेरा क वाला गिफ्ट पसंद नहीं आया तो आज ये मंगाया है। रवि ने उसे खोला तो देखा प्यारा सा नाइट सूट था। पर पहना तो झल्ला गया, “तुम्हें पता है कि मुझे एलास्टिक सूट नहीं करती। ये एलास्टिक वाला...”
“प्लीज़ मेरे लिए एक रात तो पहन लो” पर मैं इसे पहनकर सो नहीं पाउंगा। पर मुझे बड़ा शौक है कि मेरा पति भी मेरी तरह का नाइट सूट पहनकर मेरे साथ ऐसे सोए..कहते हुए रीता ने एक प्यारा सा नाइट सूट पहने एक सुंदर जोड़े की विज्ञापन वाली तस्वीर आगे कर दी। अब रवि झल्ला गया। “उफ रीता! ज़िंदगी ये विज्ञापन वाली तस्वीर नहीं है। असली इंसान इन तस्वीरों से अलग होते हैं।”
“ये क्या किया? तुमने सोमेश की पार्टी में ड्वेट सिंगिंग में मेरा नाम लिखा दिया अपने साथ? तुम तो जानती हो मुझे स्टेज पर करोके के साथ सिंगिंग करना पसंद नहीं। मुझे स्टेज से भी डर लगता है और करोके के साथ गाने में भी कंफर्टेबिल नहीं हूं।” “लेकिन मेरा बड़ा मन था एक तुम्हारे साथ गाने का। कोई बात नहीं कुछ दिन रिहर्सल करोगे तो सीख जाओगे। तुम अंताक्षरी में कितना अच्छा गाते हो।”
“बस करो रीता। इधर कुछ दिनो से तुम्हें हो क्या गया है? तुम अपनी खुशी की परिभाषा मुझे पर थोपने लगी हो और तुम्हें लगता है कि तुम मुझे खुश कर रही हो?
नहीं, जैसे पंछी अपनी इच्छा से गाकर खुश होते हैं वैसे ही इनसान भी अपनी इच्छा के हिसाब से ही मनोरंजन करके खुश होता है। इसके लिए मंहगी चीज़ों की या भव्यता की ज़रूरत नहीं होती। समझो...” तभी उसकी नज़र मुस्कुराती हुई रीता पर पड़ी और वो चुप हो गया।
रीता की निगाहों से उसे काफी कुछ समझ आ गया था। रीता को लगा अपनी बात कहने का यही सही वक्त है। समझने-समझाने के बाद तनाव धुल गया था और दोनो आलिंगन में बंध चुके थे।
“आज के बाद मैं ये कभी नहीं कहूंगा कि सांस लेने की फुरसत नहीं है बल्कि खुद भी सांस लूंगा और तुम्हें भी चैन की सांस लेने दूंगा। यही चाहती हो न?” रीता हंस पड़ी।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें